PTT ยันหนี้ “ซิงหลง” ไม่กระทบ! ลั่นฐานะการเงินแกร่ง-ไม่ใช้ “กองทุนพยุงหุ้นกู้”
PTT ยัน "ซิงหลง" ขาดทุนหนักไม่กระทบ! ลั่นฐานะการเงินแกร่ง-ไม่ต้องใช้ "กองทุนพยุงหุ้นกู้" 
PTT ยัน "ซิงหลง" ขาดทุนหนักไม่กระทบ! ลั่นฐานะการเงินแกร่ง-ไม่ต้องใช้ "กองทุนพยุงหุ้นกู้"
28 เม.ย. 2563

นายชาญศิลป์ ตรีนุชกร ประธานเจ้าหน้าที่บริหารและกรรมการผู้จัดการใหญ่ บริษัท ปตท. จำกัด (มหาชน) หรือ PTT เปิดเผยว่า ตามที่บริษัท Hin Leong Trading Pte Ltd. หรือ ซิงหลง ในสิงคโปร์ ประสบปัญหาขาดทุนและขาดสภาพคล่องจากการเก็งกำไรน้ำมันที่ผิดพลาด และมีการสอบถามว่าอาจส่งผลกระทบกับ ปตท.นั้น
ทั้งนี้ในส่วนของบริษัท ปตท. ค้าสากล จำกัด (PTTT) ที่สิงคโปร์ ซึ่งอยู่ภายใต้การกำกับดูแลของปตท. มีการขายน้ำมันแก๊สโซลีน ให้แก่บริษัทซิงหลง ผ่านตลาด Platts ด้วยเงื่อนไขตราสารเครดิต (LC) จากธนาคารชั้นนำ จึงไม่ได้รับผลกระทบต่อความเสี่ยงในการชำระเงินแต่อย่างใด
อย่างไรก็ตามตั้งแต่กลางเดือน เมษายน 2563 ทาง PTTT ได้หยุดการทำธุรกรรมกับบริษัทดังกล่าวแล้ว และปตท. ได้มีการติดตามสภาวะตลาดอย่างใกล้ชิดและมีกระบวนการควบคุมและบริหารจัดการความเสี่ยงในการทำธุรกิจตามแนวปฏิบัติสากล จึงมีความมั่นใจว่าจะสามารถบริหารจัดการผลกระทบจากสถานการณ์ราคาที่ผันผวนได้
นอกจากนี้ในส่วนผลการดำเนินการของกลุ่ม ปตท. นั้น ถึงแม้จะได้รับผลกระทบจากสถานการณ์การระบาดของเชื้อโควิด-19 และราคาน้ำมันตกต่ำ กลุ่ม ปตท. ยังมีอันดับความน่าเชื่อถือที่ดี มีฐานะการเงินแข็งแกร่ง จึงมั่นใจว่า ปตท. สามารถชำระคืนตราสารหนี้ของ ปตท. ซึ่งจะครบกำหนดในปีนี้ จำนวนรวมทั้งสิ้น 27,118 ล้านบาท ได้
โดยไม่ต้องขอความช่วยเหลือจากกองทุนเพื่อรักษาสภาพคล่องของการระดมทุนในตลาดตราสารหนี้ (BSF) โดยจะเห็นได้จากช่วงต้นเดือนเมษายน 2563 ที่ผ่านมา บมจ.พีทีที โกลบอล เคมิคอล (PTTGC) สามารถออกหุ้นกู้ได้เต็มจำนวนที่ 15,000 ล้านบาท
 
 